Veiligheidswag sterf in Bloem-rooftogArgieffoto ŉ Veiligheidswag, in sy 20’s, is Saterdag dood tydens ŉ mislukte rooftog by ŉ winkelsentrum in Heidedal in Bloemfontein. “Hy het omstreeks 08:30 kontant afgehaal by een van die winkels by Twin City-winkelsentrum toe een van die rowers hom agtervolg het,” het brig. MS Makhele, woordvoerder van die polisie, gesê. “Hy was op pad na die kontant-in-transito-voertuig wat by die ingang van die sentrum gestaan het, toe hy van agter in sy kop geskiet is.” Die veiligheidswag het bo-op die kontantboks geval en die aanvaller het gevlug sonder om aan die geld te raak. ŉ Tweede persoon het toe glo by die aanvaller aangesluit en hulle het na ŉ wegkomvoertuig gehardloop en gevlug. Hulle het in ŉ wit dubbelkajuitbakkie met onbekende Gauteng-nommerplate gevlug. “Die polisie in Bloemfontein het met ŉ groot soektog begin. Ons doen ŉ beroep op enigiemand met verdere inligting om na vore te kom. Kontak die Heidedal-polisie by 051 409 7213.”